C 327/20

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 327/06)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1) per tris mėnesius nuo šio paskelbimo.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Miele della Lunigiana“

ES Nr.: PDO-IT-0195-AM01 – 8.7.2021

SKVN (X) SGN ( )

1. Pareiškėjų grupė ir teisėtas interesas

Consorzio Miele della Lunigiana DOP [SKVN Miele della Lunigiana apsaugos asociacija], c/o Unione dei Comuni - Piazza delle Libertà, 17 - 54013 Fivizzano

E. paštas: mieledellalunigiandop@yahoo.it

Patvirtintas e. paštas mieledellalunigiandop@arubapec.it

Ši asociacija atitinka 2013 m. spalio 14 d. Ministro dekreto Nr. 12511 13 straipsnio 1 dalyje nustatytus reikalavimus.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☐ Kilmės įrodymas

☒ Gamybos būdas

☐ Ryšys su geografine vietove

☒ Ženklinimas etiketėmis

☒ Kita: Pakuotė, informacija apie kontrolės įstaigą

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

Keičiamas specifikacijos 2 straipsnis, paskelbtos santraukos 4.2 punktas ir bendrojo dokumento 3.2 punktas. Visų pirma pakeistas akacijų ir kaštainių rūšių medui „Miele della Lunigiana“ taikomas reikalavimas dėl hidroksimetilfurfurolo (HMF) kiekio.

Dabartinis tekstas:

„Hidroksimetilfurfurolo (HMF) kiekis – ne daugiau kaip 10 mg/kg pakuojant į stiklainius“.

Keičiama taip:

„Hidroksimetilfurfurolo (HMF) kiekis – ne daugiau kaip 10 mg/kg per 4 mėnesius nuo medaus išsukimo“.

Pripažinus SKVN, bitininkystės įmonių dinamika pasikeitė. Anksčiau bitininkystė įmonėms buvo kitas pajamas papildanti itin mažo masto veikla, tačiau šiuo metu didelę tokių įmonių savininkų dalį sudaro profesionalūs ūkininkai, kurie taip pat parduoda savo produktus per pakavimo įmones, todėl praeina nemažai laiko, kol produktai patenka į rinką. Be to, pasikeitė ir naudojami platinimo kanalai bei pačios rinkos dinamika. Anksčiau produktas buvo parduodamas ištisus metus, kol jo prekyboje galutinai nelikdavo. Tačiau nūdien bendradarbiaujama su stambiaisiais mažmenininkais, o tai reiškia tai, kad produktų tiekimas negali nutrūkti, o jų atsargų visada turi būti parduotuvių sandėliuose, nes kitaip rinkoje gali būti prarastos palankios pozicijos, kurias atgauti yra sudėtinga, – tai užtikrinti pareikalauja daugiau laiko.

Dėl tokio ilgesnio laikotarpio, skirto produktams supakuoti ir paruošti vartoti, sunku pasiekti, kad hidroksimetilfurfurolo (HMF) kiekis neviršytų specifikacijoje nustatytų ribų, nes ilgainiui jo kiekis pamažu didėja, jis didėja ir pašildžius medų, o tai kartais būtina, norint sustingusį medų suskystinti ir išpilstyti.

Tai, kad keičiamas laikotarpis, per kurį šis kiekis turi būti patikrinamas, nereiškia, kad sumenkėja produkto kokybės kontrolė, nes visgi teisės aktuose nustatyta, kad šis kiekis turi būti 40 mg/kg, t. y. gerokai daugiau, nei nustatyta specifikacijoje.

Specifikacijos pakeitimo tikslas – užtikrinti, kad HMF kiekis būtų įvertinamas per 4 mėnesius nuo medaus išsukimo, kai medus tampa skaidresnis. Bet kuriuo atveju teisės aktuose nustatytų kiekių reikalavimų privaloma laikytis prekybos etape.

Geografinė vietovė

Šis pakeitimas susijęs su paskelbtos santraukos 4.3 punktu (dabar – bendrojo dokumento 4 punktas).

Dabartinis tekstas:

„Akacijų ir kaštainių medaus „Miele della Lunigiana“ gamybos, perdirbimo, paruošimo ir pakavimo vietovė apima Toskanos regiono Masos-Kararos provincijos dalį, kuri įeina į Lunidžanos kalnų bendruomenės teritoriją, ir bendrai apima apie 97 000 ha.“

Keičiama taip:

„Akacijų ir kaštainių medaus „Miele della Lunigiana“ gamybos vietovė apima šias Masos-Kararos provincijos savivaldybes: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano ir Casola in Lunigiana. Ši vietovė – tai vienas žemės plotas, bendrai apimantis maždaug 97 000 ha plotą, o tai atitinka Lunidžanos kalnų bendruomenės teritorijos plotą. “

Gamybos vietovė nepasikeitė, tačiau savivaldybių sąrašas buvo įtrauktas tik į produkto specifikaciją, o į paskelbtą santrauką neįtrauktas. Todėl savivaldybių sąrašas įtraukiamas į bendrąjį dokumentą.

Gamybos būdas

Keičiamas specifikacijos 5 straipsnio 5.3 punktas „Medaus išsukimas ir perdirbimas“ ir paskelbtos santraukos 4.5 punktas. Įtraukiamas džiovinimo etapas.

Įterpiama ši frazė:

„Džiovinimas gali būti atliekamas naudojant sauso aplinkos oro srautą užtikrinančius džiovintuvus arba kitus medui džiovinti tinkamus įrenginius, pvz., diskinius džiovintuvus.“

Siekiant išsaugoti medaus kokybę ir savybes, būtina tikrinti jo drėgnį. Pastaraisiais metais dėl gausaus kritulių kiekio augalų žydėjimo laikotarpiu nustatytas ne vienas atvejis, kai medaus drėgnis buvo per didelis, todėl būtina įtraukti džiovinimo etapą, kad medus atitiktų stabilumo parametrus. Augalų žydėjimo sezono metu susidaro geriausios sąlygos rinkti kokybišką medų. Tuo laiku būna gaivu, o aplinkoje pakankamai, bet ne per daug drėgmės. Jeigu sezono metu kritulių kiekis būna didesnis, sąlygos pablogėja. Įtraukus džiovinimo etapą, medų būtų galima rinkti net ir tokio nepalankaus sezono metu, nerizikuojant prarasti surenkamo medaus kiekio tuo metu, kai jo yra mažiau. Per didelis medaus drėgnis arba aukšta temperatūra, galinti susidaryti medų pateikus rinkai, gali paskatinti osmofilinių mielių, dėl kurių vyksta fermentacijos procesas, dauginimąsi, todėl medus „Miele della Lunigiana“ gali prarasti savo kokybę ir savybes.

Ženklinimas etiketėmis

Keičiamas specifikacijos 8 straipsnis, paskelbtos santraukos 4.8 punktas ir bendrojo dokumento 3.6 punktas.

Dabartinis tekstas:

„1) Akacijų arba kaštainių medus „Miele della Lunigiana“;

2) SKVN – saugoma kilmės vietos nuoroda;

3) SKVN logotipas, nurodytas Reglamente (EEB) Nr. 1726/98: šis logotipas gali būti pateikiamas arba etiketėje, arba ant plombos, tvirtinamos ant pakuotės;

4) Direktyvos 2000/13/EB 3 ir 9 straipsniuose nurodytas minimalus tinkamumo vartoti terminas turi būti nurodytas žodžiais „Tinka vartoti iki“, po kurių nurodomas mėnuo ir metai; bet kuriuo atveju ši data negali būti vėlesnė nei dveji metai nuo medaus supakavimo dienos.“

Keičiama taip:

„1) Akacijų arba kaštainių medus „Miele della Lunigiana“;

2) santrumpa DOP (SKVN) arba nesutrumpintas įrašas Denominazione di origine protetta (Saugoma kilmės vietos nuoroda),

3) ES logotipas: šis logotipas gali būti pateikiamas arba etiketėje, arba ant plombos, tvirtinamos ant pakuotės;

4) minimalus tinkamumo vartoti terminas pagal teisės aktus bet kuriuo atveju negali būti ilgesnis kaip dveji metai nuo medaus supakavimo datos;

5) nuorodos pavadinimas ir ES logotipas etiketėje arba ant pakuotės turi būti pateikti aiškiomis, nenusitrinančiomis raidėmis, kurių spalva aiškiai skiriasi nuo etiketės spalvos; visi kiti terminai turi būti rašomi mažesniais nei saugomos nuorodos rašmenimis;“

Šiuo pakeitimu santrumpą SKVN bus leidžiama naudoti kaip alternatyvą visai formuluotei, t. y. ją bus galima pritaikyti prie skirtingų pakuočių dydžių.

Be to, išbraukiamos pasenusios nuorodos į teisės aktus ir įterpiama nauja nuoroda į galiojančias taisykles.

Numatyta galimybė pritaikyti grafinę pavadinimo ir logotipo pateiktį prie naudojamos pakuotės.

Kita

Pakavimas

Keičiamas specifikacijos 5 straipsnio 5.4 punktas, paskelbtos santraukos 4.5 punktas ir bendrojo dokumento dėl pakuočių tipų 3.5 punktas. Be to, išbraukiamos pasenusios nuorodos į teisės aktus.

Dabartinis tekstas:

„Pakuoti leidžiama tik į stiklinius indus su atsukamu dangteliu, kurių talpa: 30–1 000 g“

Keičiama taip:

„Produktas gali būti pakuojamas į bet kokio tipo talpyklas, kurių talpa ir joms naudojamos maistui tinkamos medžiagos patvirtintos pagal galiojančius teisės aktus. Pageidautina, kad talpyklos būtų pagamintos tik iš perdirbamų ar kompostuojamų medžiagų. Tik SKVN žymimi „Miele della Lunigiana“ produktai, kurie nėra skirti galutiniams vartotojams, gali būti pakuojami į didelės talpos maistui tinkamas talpyklas.“

Paaiškėjo, kad dėl dabartinėje specifikacijoje nustatytų pakavimo būdų atsiranda didelių apribojimų tiek pardavimo etape, tiek reklamuojant produktą. Galimybė pakavimui naudoti bet kokio tipo talpyklą leis geriau reaguoti į rinkos poreikius.

Be to, galimybė pakuoti galutiniam vartotojui neskirtą medų į didelės talpos pakuotes leis SKVN „Miele della Lunigiana“ naudoti kaip perdirbtų produktų sudedamąją dalį. Nurodžius, kad pirmenybė turėtų būti teikiama visiškai perdirbamoms arba kompostuojamoms pakuočių medžiagoms, veiklos vykdytojai bus labiau skatinami rinktis būtent tokias medžiagas.

Dabartinis tekstas:

„b) užtikrinti produkto kontrolę ir atsekamumą, kad įgaliotoji institucija galėtų veiksmingai atlikti privalomus patikrinimus visais gamybos proceso etapais, kaip numatyta produkto specifikacijos 7 straipsnyje (pagal Reglamento (EEB) Nr. 2081/92 10 straipsnį).“

Keičiama taip:

„b) užtikrinti produkto kontrolę ir atsekamumą, kad įgaliotoji institucija galėtų veiksmingai atlikti privalomus patikrinimus visais gamybos proceso etapais, kaip numatyta galiojančiuose teisės aktuose.“

Nuoroda į panaikintą teisės aktą išbraukiama;

Šis pakeitimas susijęs su produkto specifikacijos 7 straipsniu.

Dabartinis tekstas:

„Ar laikomasi šios produkto specifikacijos nuostatų, pagal 1992 m. liepos 14 d. Reglamento (EEB) Nr. 2081 10 straipsnį tikrina patvirtinta privati įstaiga.“

Keičiama taip:

„Pagal Reglamentą (EB) Nr. 1151/2012 produkto atitiktį specifikacijai tikrina kontrolės įstaiga. Kontrolės įstaigos duomenys: Bioagricert srl, Via dei Macabraccia n.8/3-4-5, Casalecchio di Reno (Bolonijos provincija); Telefonas: 051 562158; Patvirtintas e. pašto adresas: Bioagricert@pec.bioagricert.org;; E. paštas: info@bioagricert.org“

Straipsnis dėl patikrinimų atnaujintas įrašant kontrolės įstaigos duomenis ir atnaujinant teisės aktų nuorodas.

BENDRASIS DOKUMENTAS

„Miele della Lunigiana“

ES Nr.: PDO-IT-0195-AM01 – 8.7.2021

SKVN (X) SGN ( )

1. (skvn arba sgn) pavadinimas (-ai)

„Miele della Lunigiana“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis [nurodyta XI priede]

1.4 klasė. Kiti gyvūniniai produktai (kiaušiniai, medus, įvairūs pieno produktai, išskyrus sviestą, ir kt.)

3.2. Produkto, kurio pavadinimas nurodytas 1 punkte, aprašymas

Saugoma kilmės vietos nuoroda „Miele della Lunigiana“ žymimas tik šių dviejų rūšių medus: akacijų medus ir kaštainių medus.

Akacijų medus „Miele della Lunigiana“ – medus, išsuktas iš Robinia pseudoacacia L. rūšies medžių žiedų. Kaštainių medus „Miele della Lunigiana“ – tai medus, išsuktas iš Castanea sativa M. rūšies medžių žiedų.

Produkto savybės

Akacijų medus „Miele della Lunigiana“

Juslinės savybės

Akacijų medus „Miele della Lunigiana“ pasižymi šiomis savybėmis:

— medus išlieka skaidrus ir skystas ilgą laiką. Baigiantis prekybos laikotarpiui, medus gali iš dalies kristalizuotis, tačiau visiškai susikristalizuoti neturėtų;

— konsistencija – visada klampus, priklausomai nuo vandens kiekio;

— spalva – labai šviesi, nuo beveik bespalvės iki šiaudų geltonos;

— aromatas – lengvas, neilgai išliekantis, dvelkia vaisiais ir cukatomis, panašus į gėlių kvapą;

— skonis – saldus, rūgštokas, bet nekartus. Skonis labai subtilus, paprastai su vanilės poskoniu, neilgai išliekantis burnoje.

Cheminės, fizinės ir mikroskopinės savybės

Be nustatytųjų galiojančių teisės aktų reikalavimais, akacijų medus „Miele della Lunigiana“ turi pasižymėti šiomis savybėmis:

— vandens kiekis: ne daugiau kaip 18 proc.;

— hidroksimetilfurfurolo (HMF) kiekis – ne daugiau kaip 10 mg/kg per 4 mėnesius nuo medaus išsukimo.

Žiedadulkių savybės

Medaus nuosėdose paprastai būna mažai žiedadulkių – 10 g medaus tenka mažiau kaip 20 000 akacijos žiedadulkių.

Kaštainių medus „Miele della Lunigiana“

Juslinės savybės

Kaštainių medus „Miele della Lunigiana“ pasižymi šiomis savybėmis:

— medus ilgą laiką išlieka skystas. Baigiantis prekybos laikotarpiui medus gali iš dalies ir netolygiai kristalizuotis;

— spalva – tamsaus gintaro spalvos, dažnai su rausvais atspalviais;

— aromatas – gana stiprus ir aštrus;

— skonis – ilgai išliekantis, kartokas.

Cheminės, fizinės ir mikroskopinės savybės

Be nustatytųjų galiojančių teisės aktų reikalavimais, kaštainių medus „Miele della Lunigiana“ turi pasižymėti šiomis savybėmis:

— vandens kiekis: ne daugiau kaip 18 proc.;

— hidroksimetilfurfurolo (HMF) kiekis – ne daugiau kaip 10 mg/kg per 4 mėnesius nuo medaus išsukimo.

Žiedadulkių savybės

Medaus nuosėdose gausu žiedadulkių – 10 g medaus tenka daugiau kaip 100 000 kaštainių žiedadulkių.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Bet kokių dirbtinės kilmės žaliavų naudojimas turi būti nutraukiamas prieš įstatant rėmelius ir bet kuriuo atveju jų sudėtyje turi būti tik cukrus ir vanduo.

3.4. Specialūs gamybos veiksmai, atliktini nustatytoje geografinėje vietovėje

Nustatytoje geografinėje vietovėje turi vykti visi gamybos, perdirbimo ir paruošimo etapai.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

Produktas gali būti pakuojamas į bet kokio tipo talpyklas, kurių talpa ir joms naudojamos maistui tinkamos medžiagos patvirtintos pagal galiojančius teisės aktus. Pageidautina, kad talpyklos būtų pagamintos tik iš perdirbamų ar kompostuojamų medžiagų. Tik SKVN žymimi „Miele della Lunigiana“ produktai, kurie nėra skirti galutiniams vartotojams, gali būti pakuojami į didelės talpos maistui tinkamas talpyklas. Būtina produktus pakuoti nustatytoje geografinėje vietovėje. Produktų pakavimas ir kiti gamybos etapai, vykdomi nustatytoje geografinėje vietovėje, yra tradicinė praktika šioje vietovėje ir yra grindžiami šiais tikslais:

a) apsaugoti produkto kokybę, nes pakuojant šioje nustatytoje vietovėje išvengiama rizikos, kad medaus cheminės, fizinės ir juslinės savybės suprastės dėl neišvengiamo gabenimo ir fizinių bei aplinkos sąlygų kaitos, transportuojant medų į kitą vietovę;

b) užtikrinti produkto kontrolę ir atsekamumą, kad įgaliotoji institucija galėtų veiksmingai atlikti privalomus patikrinimus visais gamybos proceso etapais, kaip numatyta galiojančiuose teisės aktuose.

3.6. Specialios produkto registruotu pavadinimu ženklinimo etiketėmis taisyklės

Informacija apie supakuoto produkto pavadinimą ir pateikimą reglamentuojama galiojančiais teisės aktais. Be teisės aktais reikalaujamos informacijos, taip pat turi būti pateikiama ši informacija:

1) Akacijų arba kaštainių medus „Miele della Lunigiana“;

2) santrumpa DOP (SKVN) arba nesutrumpintas įrašas Denominazione di origine protetta (Saugoma kilmės vietos nuoroda),

3) ES logotipas: šis logotipas gali būti pateikiamas arba etiketėje, arba ant plombos, tvirtinamos ant pakuotės;

4) minimalus tinkamumo vartoti terminas bet kuriuo atveju negali būti ilgesnis kaip dveji metai nuo medaus supakavimo dienos;

5) nuorodos pavadinimas ir ES logotipas etiketėje arba ant pakuotės turi būti pateikti aiškiomis, nenusitrinančiomis raidėmis, kurių spalva aiškiai skiriasi nuo etiketės spalvos; visi kiti terminai turi būti rašomi mažesniais nei saugoma nuoroda rašmenimis.

Etiketėje vartotojui gali būti pateikiama ir kita neprivaloma informacija ir (arba) informacija apie maistingumą.

4. Glaustas geografinės vietovės apibūdinimas

Akacijų ir kaštainių medaus „Miele della Lunigiana“ gamybos vietovė apima šias Masos-Kararos provincijos savivaldybes: Pontremoli, Zeri, Mulazzo, Tresana, Podenzana, Aulla, Fosdinovo, Filattiera, Bagnone, Villafranca in Lunigiana, Licciana Nardi, Comano, Fivizzano ir Casola in Lunigiana.

Ši vietovė – tai vienas žemės plotas, bendrai apimantis maždaug 97 000 ha plotą, o tai atitinka Lunidžanos kalnų bendruomenės teritorijos plotą.

5. Ryšys su geografine vietove

Didžioji gamybos vietovės dalis yra kalnuota. Šiaurinę ir rytinę šios vietovės dalis nuo Po lygumos skiria Toskanos-Emilijos Apeninų ketera, o Lunidžaną nuo kitų gretimų lygumų – į pietus besidriekianti Apuanų Alpių kalkakmenių grandis ir vakaruose plytinti galinė Ligūrijos Apeninų dalis.

Teritorijos centre yra plačiai išsidėstęs kalnų apsuptas aliuvinis baseinas su gausia upių sistema. Didžiausia – Magros upė, į kurią suteka visos vietovėje tekančios upės.

Kadangi Lunidžana yra arti jūros ir čia susiformavęs kompleksinis kalnų reljefas, mikroklimatinių rodiklių gradientai pasižymi didele įvairove: žemesnėse vietose vyksta šiluminė inversija, todėl naktimis dažnai vietovę gaubia rūkas, kuris išsisklaido tik vėlyvą rytą, o kalvose vyrauja švelnesnis klimatas.

Sprendžiant iš Lunidžanos dirvožemio ir kalnuotumo, ši vietovė nebuvo intensyviai eksploatuojama. Tai kartu su pramonės plėtros stoka šioje vietovėje išsaugojo aplinkos vientisumą ir miškų gausumą. Šiuo metu miškai užima maždaug 65 000 ha Lunidžanos teritorijos, t. y. 67 proc. jos ploto. Dažniausiai pasitaikančios augalų rūšys yra akacijos (Robinia pseudoacacia) ir kaštainiai (Castanea sativa). Akacija – medžių rūšis, naudojama šlaitams sutvirtinti, dabar auga natūraliai ir yra plačiai paplitusi apleistose vietovėse. Per trumpą, bet labai intensyvų žydėjimo laikotarpį balandžio ir gegužės mėnesiais bitės iš žiedų surenka didelius nektaro kiekius.

Kaštainiai, auginami nuo romėnų laikų, yra svarbus Lunidžanoje ūkininkavusių šeimų maisto šaltinis ir yra naudojami medžio anglies, medienos bei taninų gavyboje, o žydėjimo laikotarpis birželio ir liepos mėnesiais į šią vietovę privilioja bites. Todėl šių dviejų augalų rūšių gausa ilgainiui paskatino bitininkus gaminti medų iš šių dviejų rūšių.

Tradiciškai bitininkyste šioje vietovėje palanku užsiimti dėl nedidelio gyventojų tankio, o pati veikla plačiai paplitusi tarp gyventojų. Šių dviejų rūšių – akacijų ir kaštainių – gausa ir palankios žydėjimo sąlygos leidžia išsukti ypač gryną medų.

Žmonės Lunidžanoje bitininkyste užsiima nuo senų laikų ir yra daug tai patvirtinančių istorinių dokumentų, liudijančių ir apie produkto žinomumą. Viename Napoleono laikų dokumente atkreipiamas dėmesys į didelį eksploatuojamų avilių skaičių ir medaus gamybą bei pardavimą įvairiems pirkliams. Tame pačiame dokumente pažymima, kad šioje vietovėje taip pat veikė ir žvakių gamykla, teikusi produkciją vietos rinkai. Šioje vietovėje tęsiama šimtmečius menanti medaus ir kitų bičių produktų gamybos tradicija, o gilias šios veiklos šaknis aiškiai parodo 1873 m. įsteigta bitininkų asociacija, kurios pagrindinis tikslas buvo racionalios bitininkystės praktikos sklaida Lunidžanoje.

Nuoroda į paskelbtą produkto specifikaciją

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spustelėjus nuorodą Qualità (kokybė), paskui ekrano kairėje – nuorodą Prodotti DOP IGP STG (SKVN, SGN, GTG nuorodomis žymimi produktai) ir galiausiai – nuorodą Disciplinari di Produzione all’esame dell’UE (ES nagrinėjamos produktų specifikacijos).

(1) OL L 343, 2012 12 14, p. 1.